1'O jun achi, ma Nicodémo u bi, nim u patan chiquixol i aj Israel winak. Ire cachi'il i aj Fariséo. 2I ma Nicodémo-le, xa 'e lapan ru' i Jesus cha'ab, y xu bij che: —Nim laj Tijonel, keta'am chi Dios at u takom lok, col a c'utu chake. Keta'am ile man ni'pa i ca 'ano, mi jun ca tiqui chu 'onquil we n-ti u cho'ab i Dios ru' —xu bij. 3Are 'uri i Jesus xu bij che: —Sak laj tzij quin bij chawe: are i n-calax ta chic julaj chic, n-coc ta 'uri che u 'atbal tzij i Dios. 4I ma Nicodémo xu bij che: —¿Wach u 'onquil 'uri chi jun achi, nim chic, calax tan chic u camul? ¿Xataba ca tiqui tan chic che i oquic pu ch'acul u chuch, y calax tan chic? —xcha. 5I Jesus xu bij che: —Katzij quin bij chawe: mi jun coc che u 'atbal tzij i Dios we n-alaxnak ta jun u c'aslemal ru' ya, xak rumal i u Tewal i Dios. 6Jun, we xui alaxnak che u chuch u kajaw, to' winak 'uri alaxnak; jun 'ut, we alaxnak u c'aslemal rumal u Tewal i Dios, 'o u c'aslemal 'uri ru' i Dios. 7Mat oc 'il che iri chi xin bij chawe: 'o u chac 'is que alax tan chic julaj chic. 8I tew xa ipa quic'aw wi; yet ca ta are quic'awic, péro n-aweta'am taj pa ca pe wi, xak n-aweta'am taj pa ca 'e wi. Xak queje co'on ile chique ni'pa i que alax tan chic rumal i u Tewal i Dios ('alaj chi c'ac' chic qui c'aslemal, péro n-aweta'am taj wach mer u 'onquil) —xu bij i Jesus che. 9I ma Nicodémo xu bij chic: —N-quin ta tu be wach u 'onquil ile. 10I Jesus xu bij che: —Yet, chi at nim laj tijonel que i aj Israel winak, ¿n-ca ta tu be i quin bij chawe-ri? 11Sak laj tzij quin bij chawe: yoj caka bij ni'pa i keta'am; caka bij wach i kilom, y yix n-qui coj taj wach i caka bij. 12We n-qui coj taj wach i quin bij chiwe re i c'aslemal waral chuwach i jyub ta'aj, ¿wach u cojic 'uri qui 'ano we quin lap chiwe wach usuc' i c'aslemal re aj chicaj? 13Mi jun aj waral chuwach ulew 'elnak bi chicaj; xui i jun chi kajnak lok rilom i chila chicaj. Ire-le are i Achi aj Chicaj. 14I mam Moises ujer, are je 'o che i jyub tz'inilic, xu 'an jun u q'uexwach cumatz xu yac 'an chicaj chiquiwach i winak. Xak queje ile 'o ni u chac chi i Achi aj Chicaj ca yactaj ni chicaj chiquiwach i winak. 15'O ni u chac, man queje ile, pachin jun cu cuba u c'ux che, n-ca sachsax tu wach, are, ca ya' u c'aslemal chi n-ca q'uis ta chic. 16I Dios lic c'ax xe u na i winak chuwach i jyub ta'aj, rumal-i xu tak li u C'ojol, chi xa jun ru'; queje ile xu 'ano man pachin jun cu cuba u c'ux che, n-ca sachsax tu wach, cu rik u c'aslemal chi n-ca q'uis ta chic. 17I Dios xu tak li u C'ojol chuwach i jyub ta'aj, 'elsabal-que i winak chupam i qui mac. Are rumal-i xu tak li u C'ojol, n-are ti yabal tojbal mac piquiwi. 18Pachin jun cu cuba u c'ux che Ire, n-cril ti tojbal mac, péro pachin jun n-cu cuba tu c'ux che, 'o chic i tojbal mac ca pe puwi. Ca pe puwi man nu cubam tu c'ux che u C'ojol i Dios, chi xa jun 'olic. 19I qui mac i winak are iri: are xc'un i sak chuwach i jyub ta'aj, i winak n-xcaj ta xe q'uiji pa sak, mas kus xquil i 'ekum chuwach i sak, man ni'pa i quiqui 'ano, xui i mac atzalal. 20Ni'pa i quiqui 'an i n-'us taj, tzel quiquil i sak, xak n-cacaj ta que oc pa sak, man n-cacaj taj ca 'iltajic chi n-'us ti quiqui 'ano. 21Ni'pa i quiqui 'an i 'utz suc'ulic chuwach i Dios, que tejeb che i sak; ca 'alijin 'uri chi ni'pa i que tijin chu 'anic are i Dios que tow chu 'onquil. 22Xo'on panok i Jesus xa 'e cu' u tijoxelab pa tak jyub re i Judéa. Chila xe najtin jubi', quiqui kajsabej ya piquiwi i winak. 23Xak queje i ma Wan ca tijin chu kajsaxic ya piquiwi i winak, chila che i jyub Enon, chu nakaj i jyub Salim. Chila xo'on wi, man q'ui 'o wi i ya pa jyub-le. I winak, chila que upon wi ru', man ca kajsax ya piquiwi. 24Queje ile xqui 'ano are c'a maja ca tz'apix i ma Wan pa cárcel. 25I aj Israel winak, 'o usuc' chiquiwach quiqui 'an i rawasil, ch'ajbal quib chuwach i Dios. I u tijoxelab i ma Wan, xak juban aj Israel, xe oc chu chapic quib chi tzij puwi i costúmbre-le. 26Te'uri xe 'e ru' i ma Wan, y xqui bij che: —Tijonel, ¿ca c'un cha c'ux i achi chi xupon awu' are at 'o ch'aka ya Jordan? Are i jun chi xa lap chake wach u patan. Chatape', ire xak cu kajsaj ya piquiwi i winak, y conojel i winak lic que upon ru' —xqui bij che. (Ile are i Jesus chi xqui lapo.) 27I ma Wan xu bij chique: —Mi jun ca tiqui che i patan-le we n-yatal ta che rumal i Dios 28Lic i tom chic yix are xin bij chi n-yin ti in Crísto; yin xa in taktal li nabe chuwach ire. 29Xa in aj cojol u tzij chiquiwach i winak. In queje pacha i ramig i achi chi ca c'uli'ic. Jun achi, we ca c'uli'ic, re ire i ixok chi ca c'uli ru'. I ramig chi aj cojol u tzij, ca taq'ui chuc'ulel chu tayic; are cu ta u ch'awbal, ca quicot rumal. Queje ile quin 'an yin wo'or, mas quin quicot rumal (man mas que upon i winak ru' i Jesus chuwach i wu' yin.) 30I Jesus, 'o u chac chi ire mas cocsax u 'ij, xak 'o u chac chi yin coq'uil ca sach in 'ij —xu bij i ma Wan chique. 31I Jun chi petnak chicaj, mas nim u 'ij chiquiwach conojel i winak. I jun chi to' winak aj chuwach jyub ta'aj, xa re u wach i jyub ta'aj, xak xui i 'o chuwach i jyub ta'aj cu lapo. Are i petnak ru' i Dios, nim u 'ij chiquiwach conojel i winak. 32Ire cu bij ni'pa i rilom, ni'pa i u tom chila ru' i Dios, xui-ri, n-conojel taj quiqui coj u tzij. 33We jun cu coj u tzij ire, 'alaj 'uri chi cu coj u tzij i Dios. 34Are i u takom li Dios, cu bij u tzij i Dios, man 'o i u Tewal i Dios ru'. I Dios, are cu ya u Tewal che, n-cu paj taj; lic nim cu ya'o. 35I Ta chicaj lic c'ax cu na u C'ojol, xak u yom pu'ab ronojel ni'pa i 'olic. 36Pachin i cu cuba u c'ux che u C'ojol i Dios, 'o 'uri u c'aslemal chi n-ca q'uis ta chic; pachin i n-cu cuba tu c'ux che u C'ojol i Dios, n-ta 'uri u c'aslemal-le; lic cu rik ni tojbal re u mac rumal i Dios. (Queje ile xu bij i ma Wan chique u tijoxelab.)
SAN JUAN 3